

*WADA* rokasgrāmata

Valstu antidopinga organizāciju darbības neatkarība saskaņā ar 2021. gada Pasaules antidopinga kodeksu

**1.0. redakcija**

2020. gada oktobris

### SATURA RĀDĪTĀJS

### MĒRĶIS 3

### 1. Ievads un darbības joma 4

### PIRMĀ DAĻA. OBLIGĀTĀS PRASĪBAS 6

### 2. Obligātie Kodeksa noteikumi par VADO darbības neatkarību 6

### 3. Pārvaldības struktūra 8

### 4. Augsti profesionālie un integritātes standarti 9

### 5. Pietiekami resursi 9

### 6. *WADA* īstenota uzraudzība attiecībā uz VADO darbības neatkarības prasību ievērošanu 9

### OTRĀ DAĻA. IETEICAMIE PASĀKUMI 12

### 7. Laba pārvaldība 13

### 8. Interešu konfliktu pārvaldība 14

### 9. Finansējuma un budžeta pārvaldība 15

### 10. Tiesiskās garantijas un skaidri un pārredzami procesi VADO izpildvadītāja (darbības vadītāja) iecelšanai un nodarbināšanai 15

### 11. Pārredzamība un pārskatatbildība valdībai un valsts sporta organizācijām 16

### 12. Sadarbība ar valdību un valsts sporta organizācijām 16

### I PIELIKUMS 18

### MĒRĶIS

Šīs rokasgrāmatas mērķis ir:

1) apkopot valstu antidopinga organizāciju (VADO) darbības neatkarības principa pamatelementus, kas noteikti 2021. gada Pasaules antidopinga kodeksā (turpmāk tekstā – Kodekss), ietverot obligātos aspektus, kuri izriet tieši no Kodeksa, un skaidrojot, kā *WADA* uzraudzīs to īstenošanu;

2) ieteikt labāko praksi, ko VADO ir aicinātas pieņemt, un sniegt tās īstenošanas piemērus.

Tika uzskatīts, ka šādi skaidrojumi ir nepieciešami, jo vairāki Kodeksa parakstītāji ir lūguši *WADA* norādījumus par reglamentējošiem vai praktiskiem pasākumiem, kas jāievieš, lai nodrošinātu VADO darbības neatkarību, kā noteikts 2021. gada kodeksā.

*WADA* norādījumi faktiski ir tās skaidrojums par Kodeksa 20. panta 5. punkta 1. apakšpunktu, ievērojot vispārējos labas pārvaldības principus, kas ir piemērojami attiecībā uz citām valsts iestādēm, un ņemot vērā piemērus par VADO saskaršanos ar ārēju iejaukšanos, kuri norādīti *WADA* atbilstības uzraudzības programmā.

# 1. Ievads un darbības joma

Īstenojot savas pilnvaras kā Kodeksa parakstītājiem, Antidopinga organizācijas (ADO) saskaras ar dažādām problēmām, kas saistītas ar pārvaldību un neatkarību. Ņemot vērā pieaugošo sabiedrības interesi par sportu, plašsaziņas līdzekļu uzmanību un sporta integritātes apdraudējumu, arvien vairāk tiek gaidīts, ka sporta organizācijas īstenos labu pārvaldību kā to autonomijas un pašregulācijas nosacījumu.

VADO[[1]](#footnote-2) darbojas valsts ietvaros, tām ir sabiedriskas nozīmes uzdevums, un to darbību bieži reglamentē stingri valsts normatīvie akti. Tās var saskarties ar ārēju spiedienu no galvenajām interešu grupām, jo īpaši no savas valsts valdības un valsts sporta organizācijām. Lai visā pasaulē nodrošinātu efektīvu un uzticamu dopinga apkarošanas sistēmu, ir ļoti svarīgi, lai VADO varētu neatkarīgi pieņemt ar darbību saistītus lēmumus un īstenot Kodeksam atbilstošus dopinga apkarošanas pasākumus bez jebkādas ārējas ietekmes vai spiediena.

Nepamatota ārēja ietekme vai spiediens uz VADO, ko rada valdības vai valstu sporta organizācijas, var mazināt VADO spēju pieņemt objektīvus lēmumus, veicot pārbaudes atbilstošiem sportistiem, izskatot antidopinga noteikumu pārkāpumus un nodrošinot, ka attiecībā uz personām, kuras ir izdarījušas šādus pārkāpumus, tiek piemērotas un īstenotas Kodeksam atbilstošas sekas. Tas var graut gan sabiedrības, gan sportistu uzticēšanos vispasaules sadarbības centienu objektivitātei tīra sporta aizsardzības jomā un jebkādas ar valstu valdībām vai sportu saistītas neobjektivitātes novēršanā. Vienlaikus ir jāuztur efektīvas darba attiecības starp VADO, to valstu valdībām un sporta organizācijām, lai nodrošinātu efektīvu koordināciju tīra sporta aizsardzības jomā.

Turklāt vairāki Kodeksa parakstītāji ir lūguši *WADA* norādījumus par reglamentējošiem vai praktiskiem pasākumiem, kas jāievieš, lai nodrošinātu VADO darbības neatkarību, kā noteikts 2021. gada kodeksā.

Saskaņā ar Kodeksa 20. panta 7. punkta 3. apakšpunktu *WADA* funkcija un pienākums ir sniegt atbalstu un norādījumus parakstītājiem to centienos nodrošināt atbilstību Kodeksam un starptautiskajiem standartiem un uzraudzīt to ievērošanu saskaņā ar Kodeksa 24. panta 1. punktu un Parakstītāju starptautisko Kodeksa ievērošanas standartu (*ISCCS*). *WADA* ir arī tiesības izstrādāt un apstiprināt vadlīnijas un labākās prakses paraugus (Kodeksa 20. panta 7. punkta 6. apakšpunkts).

Šai rokasgrāmatai ir divas daļas.

**Pirmajā daļā** ir izklāstīti obligātie noteikumi, kuri ir iekļauti Kodeksā un kuru ievērošanu uzraudzīs *WADA*.

**Otrajā daļā** izklāstīti ieteicamie aspekti, ko VADO tiek aicinātas pieņemt kā labāko praksi, un sniegti īstenošanas piemēri. Tās nav obligātas prasības, kas noteiktas Kodeksā vai starptautiskajos standartos, taču tās ir ieteicams ievērot.

I pielikumā sniegts VADO pārvaldības un pārskatatbildības mehānismu piemērs.

Lai gan daži darbības neatkarības principi ir svarīgi arī citiem parakstītājiem, 2021. gada kodeksā nav skaidri noteiktas prasības attiecībā uz citiem parakstītājiem. Tāpēc šī rokasgrāmata attiecas tikai uz VADO un nesatur pārvaldības prasības attiecībā uz citām ADO (piemēram, starptautiskajām federācijām (SF) vai lielu sporta pasākumu rīkotājorganizācijām (LSPR)), kā arī prasības, kas saistītas ar valsts līmenī izveidoto lietu izskatīšanas un pārsūdzības komisiju darbības un/vai institucionālo neatkarību.[[2]](#footnote-3)

**PIRMĀ DAĻA. OBLIGĀTĀS PRASĪBAS**

# 2. Obligātie Kodeksa noteikumi par VADO darbības neatkarību

## 2.1. Attiecīgie 2021. gada kodeksa noteikumi

|  |  |
| --- | --- |
| **20. panta 5. punkta 1. apakšpunkts** | [VADO] savos ar darbību saistītajos lēmumos un pasākumos ir neatkarīgas no sporta nozares un valdības, tostarp bez ierobežojumiem aizliedzot iesaistīties savos ar darbību saistītajos lēmumos vai pasākumos ikvienai personai, kas vienlaikus piedalās kādas SF, valsts federācijas (VF), LSPR, valsts olimpiskās komitejas (VOK), valsts paraolimpiskās komitejas (VPK) vai par sportu vai dopinga apkarošanu atbildīgas valsts pārvaldes iestādes pārvaldībā vai darbībā. |
| **20. panta 4. punkta 3. apakšpunkts** | [VOK un VPK] ievēro VADO autonomiju savā valstī un neiejaucas tās ar darbību saistītajos lēmumos un pasākumos. |
| **22. panta 8. punkts** | Katrai valdībai jāievēro VADO autonomija savā valstī vai tās reģionālās antidopinga organizācijas (RADO) autonomija, kurā ir iestājusies tās valsts, un ikvienas *WADA* akreditētas vai apstiprinātas laboratorijas autonomija savā valstī, un tā nedrīkst iejaukties ar darbību saistītajos lēmumos un pasākumos, ko šīs organizācijas ir attiecīgi pieņēmušas vai īsteno. |
| **23. panta 3. punkts** | Parakstītāji velta ievērojamus resursus, lai visās jomās īstenotu Kodeksam un starptautiskajiem standartiem atbilstīgas antidopinga programmas. |

**2.2. Atbilstoši Kodeksa 20. panta 5. punkta 1. apakšpunktam**

a) VADO ir tiesības neatkarīgi pieņemt ar darbību saistītus lēmumus un īstenot ar darbību saistītus pasākumus.

i) Ar darbību saistīti pasākumi ir:

1. antidopinga programmas jomas, tostarp pārbaužu veikšanas plānošana[[3]](#footnote-4), pārbaudāmo sportistu reģistra uzturēšana, sportistu bioloģisko pasu pārvaldība, paraugu analīzes organizēšana, informācijas vākšana un izmeklēšanas veikšana, TLA pieteikumu apstrāde un rezultātu pārvaldība, un

2. VADO ikdienas darbību administrēšana un lēmumu pieņemšana par ikdienas darbībām, kas saistītas ar jebkuru no iepriekš minētajiem pasākumiem (personāls, budžets, pasākumu tvērums un laiks u. c.).

ii) Neatkarība tiek saprasta kā brīvība pieņemt lēmumus un īstenot pasākumus bez citu personu vai organizāciju (kas uzskaitītas turpmāk b) apakšpunktā) vadības, kontroles vai norādījumiem.

b) VADO savos ar darbību saistītajos lēmumos un pasākumos ir neatkarīgas no sporta nozares un valdības. Cita starpā:

i) sporta nozari pārstāv ikviena persona, kas vienlaikus pret atlīdzību vai brīvprātīgi ir iesaistīta kādas SF, VF, LSPR, VOK, VPK vadībā vai darbībās;

ii) valdību pārstāv ikviena persona, kas vienlaikus ir iesaistīta tādas(-u) valsts pārvaldes iestādes(-žu) vadībā vai darbībās, kura(-as) atbild par sporta nozari vai dopinga apkarošanu.

Iepriekš izklāstītās prasības neliedz VADO darboties kā deleģētai trešajai personai kādas citas ADO[[4]](#footnote-5) (tostarp gan citas VADO, gan arī LSPR, SF, VOK u. c. organizācijas) labā. Piemēram, pamatojoties uz pakalpojuma līgumiem, VADO var pārbaudīt sportistus konkrētā sporta pasākumā rīkotāja vārdā neatkarīgi no tā, vai šis rīkotājs ir SF vai LSPR. Tomēr šāda VADO “komerciālā” darbība tiek nošķirta no situācijas, kad VADO veic pārbaudes, pamatojoties uz savu pārbaužu veikšanas plānu, pat ja VOK vai valsts federācijas (VF) daļēji finansē šādu pārbaužu veikšanas budžetu. Šādā situācijā VADO ir tiesības izlemt, kurus sportistus pārbaudīt saskaņā ar piemērojamajiem sporta pasākuma noteikumiem.

## 2.3. Lai izpildītu 2021. gada kodeksa prasības, VADO jānodrošina, ka ir ieviesti turpmāk norādītie elementi

|  |
| --- |
| Pārdomāta **pārvaldības struktūra (skat. turpmāk 3. punktu)**, kas nodrošinātu:* neatkarīgu lēmumu pieņemšanu par pasākumiem saistībā ar darbību;
* ar darbību saistīto pasākumu nošķiršanu no pārraudzības pasākumiem, ja šādos pārraudzības pasākumos ir iesaistīti valdības vai sporta nozares pārstāvji;
* funkcionālu nošķiršanu no valdības un sporta nozares.
 |
| **Augstu profesionālo un integritātes standartu (skat. turpmāk 4. punktu) piemērošana** attiecībā uz VADO darbības un pārraudzības funkcijām, tostarp attiecībā uz interešu konflikta novēršanas politiku. |
| **Pietiekamu resursu pieejamība (skat. turpmāk 5. punktu)**, ko skaidri piešķīrusi valsts iestāde (valdība un/vai valsts sporta organizācijas), tostarp atbilstoši finanšu resursi, cilvēkresursi un tehniskie resursi, lai īstenotu Kodeksam atbilstošu antidopinga programmu. |

Darbības neatkarība ir ne tikai formālas atbilstības jautājums (t. i., skaidri dopinga apkarošanas vai pārvaldības noteikumi, ko ieviesušas VADO, valdības vai valsts sporta organizācijas), bet arī īstenošanas jautājums (t. i., šādus noteikumus izpilda un vajadzības gadījumā groza pastāvošo praksi).

*WADA* atzīst, ka šim nolūkam var būt nepieciešami ievērojami centieni un vienošanās starp VADO, valdībām un valsts sporta organizācijām. Visas puses ir aicinātas iesaistīties šajā procesā.

# 3. Pārvaldības struktūra

Lai saglabātu darbības neatkarību, VADO izpildes (darbības) pilnvarām ir jābūt skaidri nodalītām no VADO pārraudzības pilnvarām. Šajā saistībā:

a) **VADO izpildes (darbības) funkcijas** atbild par pasākumiem saistībā ar darbību (kas noteikti iepriekš 2. punktā), un tos nošķir no pārraudzības pasākumiem, ja šādos pārraudzības pasākumos ir iesaistīti valdības vai sporta nozares pārstāvji;

### b) VADO izpildes (darbības) funkcijās:

i) neiekļauj nevienu personu, kas vienlaikus pret atlīdzību vai brīvprātīgi ir iesaistīta kādas SF, VF, LSPR, VOK, VPK vai par sporta nozari vai dopinga apkarošanu atbildīgas valsts pārvaldes iestādes vadībā vai darbībās.

Tas neliedz šīm sporta organizācijām vai valsts pārvaldes iestādēm veikt personāla apmaiņu, norīkojot darbiniekus darbā VADO; tomēr šādi norīkoti darbinieki nevar vienlaikus strādāt gan VADO, gan sporta organizācijas vai valsts pārvaldes iestādes labā, un VADO ir jābūt ieviestiem drošības pasākumiem, kas nodrošina, ka norīkotie darbinieki ievēro visu VADO konfidencialitātes un interešu konflikta novēršanas politiku;

ii) tām nav nepieciešams ar darbību saistīto pasākumu apstiprinājums no sporta organizācijām vai valsts pārvaldes iestādēm, kuras atbild par sporta nozari vai dopinga apkarošanu, tomēr to pārskatatbildība par finanšu līdzekļu izlietojumu joprojām paliek spēkā.

Piemēram, VADO lēmumam par jebkura sportista pārbaudi nav vajadzīgs valdības vai sporta nozares pārstāvja apstiprinājums;

iii) tās vada VADO izpildvadītājs, kura neatkarība pieņemt lēmumus VADO vārdā ir garantēta, piemēram, viņa pilnvaru tiesiskajās garantijās (skat. ieteikumu, kas sniegts 10. punktā).

c) **VADO pārraudzības struktūrai** jāatbilst Kodeksa 20. panta 5. punkta 11. apakšpunkta prasībām[[5]](#footnote-6). Kad pārraudzības struktūras locekļi tiek iecelti darbā šajā struktūrā, tie apņemas nepārstāvēt ieceļošās struktūras intereses un darboties tikai VADO un tīra sporta aizsardzības interesēs[[6]](#footnote-7);

d) ja VADO ir izveidota valsts izpildvaras sistēmā, piemēram, ministrijā, **VADO funkcionāli nodala no pārējās izpildvaras**, lai tā atbilstu Kodeksa 20. panta 5. punkta 1. apakšpunktam, piemēram, VADO piešķir skaidri noteiktas dopinga apkarošanas pilnvaras, un tai tiek piešķirts personāls un budžets, lai tā varētu īstenot savu antidopinga programmu bez valdības iesaistīšanas un apstiprinājuma saņemšanas nepieciešamības, bet vienlaikus ievērojot ziņošanas un pārskatatbildības pienākumus;

e) ja **VOK** pēc noklusējuma **darbojas kā VADO** atbilstoši Kodeksa 20. panta 4. punkta 6. apakšpunktam, VADO izpildes (darbības) funkciju neatkarību, ciktāl iespējams, nodrošina šādi:

i) tās skaidri nodala no pārējām VOK funkcijām (piemēram, izveidojot atsevišķu antidopinga nodaļu un/vai komiteju VOK ietvaros, kurā ir neatkarīgi locekļi);

ii) neprasot apstiprinājumu no VOK vadības vai lēmējinstitūcijām, kuru sastāvā ir VOK un VF pārstāvji, konkrētas programmas īstenošanai (piemēram, pārbaužu veikšanai), tomēr saglabājot pārskatatbildību par finanšu līdzekļu izlietojumu u. tml.;

iii) ievieš sistēmu, lai nodrošinātu informācijas un procesu konfidencialitāti no VOK darbiniekiem, kuri nav iesaistīti dopinga apkarošanas pasākumos;

iv) piešķir personālu un budžetu, lai tā varētu īstenot savu antidopinga programmu bez sporta organizāciju iesaistes vai apstiprinājuma.

# 4. Augsti profesionālie un integritātes standarti

Lai nodrošinātu potenciālo interešu konfliktu pienācīgu pārvaldību, attiecībā uz VADO izpildstruktūrām (darbības struktūrām) un pārraudzības struktūrām piemēro augstus profesionālos, konfidencialitātes un integritātes standartus. Konkrētāk, VADO izpildes (darbības) funkcijām un pārraudzības funkcijām piemērojamajā **interešu konflikta novēršanas politikā / ētikas kodeksā** nosaka potenciālos interešu konfliktus un paredz efektīvus un izpildāmus disciplinārsodus par pārkāpumiem.

# 5. Pietiekami resursi

Kodeksa 23. panta 3. punktā paredzēts, ka parakstītāji velta pietiekamus resursus, lai visās jomās īstenotu Kodeksam un starptautiskajiem standartiem atbilstīgas antidopinga programmas. Tāpēc:

a) valsts antidopinga organizācijai (VADO) piešķir **pietiekamus finanšu resursus, cilvēkresursus un tehniskos resursus**, kas nodrošina tās autonomiju un darbības neatkarību un ļauj tai laika gaitā efektīvi īstenot tās pilnvaras;

b) finanšu līdzekļiem ir jāsedz tādu VADO **galveno funkciju** izpilde, kuras nepieciešamas, lai tā īstenotu Kodeksā noteiktos pienākumus, piemēram:

i) pietiekams personāls Kodeksam atbilstošas antidopinga programmas īstenošanai;

ii) ikdienas darbības pasākumu vispārēja administrēšana;

iii) Kodeksam un starptautiskajiem standartiem atbilstošu antidopinga programmu īstenošana;

iv) citi VADO pienākumi, kas paredzēti Kodeksa 20. panta 5. punktā.

# 6. *WADA* īstenota uzraudzība attiecībā uz VADO darbības neatkarības prasību ievērošanu

*WADA* ir pienākums uzraudzīt, kā parakstītāji ievēro Kodeksu un starptautiskos standartus, un panākt to izpildi.

Tāpēc *WADA* uzraudzīs to, kā parakstītāji īsteno Kodeksa prasības par VADO darbības neatkarību vismaz[[7]](#footnote-8) šādās jomās atbilstoši *ISCCS*:

|  |  |  |
| --- | --- | --- |
| **VADO darbības neatkarības elementi** | **Īstenošanas jomas** | **Klasifikācija pēc svarīguma dopinga apkarošanai sportā un potenciālajām korektīvajām darbībām[[8]](#footnote-9)** |
| **Pārvaldības struktūra (Kodeksa 20. panta 5. punkta 1. apakšpunkts)****(Rokasgrāmatas 3. punkts)** | Izpildes (darbības) funkcijas nodalīšana no pārraudzības funkcijas, ja šādos pārraudzības pasākumos ir iesaistīti valdības vai sporta nozares pārstāvji (piemēram, izveidojot pārraudzības struktūru) | Augsta prioritāte |
|  | Skaidrs pienākumu sadalījums starp izpildes (darbības) funkciju un pārraudzības funkciju, kas nodrošina neatkarīgu lēmumu pieņemšanu par pasākumiem saistībā ar darbību | Augsta prioritāte |
| **Augsti profesionālie un integritātes standarti (Kodeksa 20. panta 5. punkta 1. apakšpunkts)****(Rokasgrāmatas 4. punkts)** | Formalizēta interešu konflikta novēršanas politika | Augsta prioritāte |
| **Pietiekami resursi (Kodeksa 23. panta 3. punkts)****(Rokasgrāmatas 5. punkts)** | Skaidri un garantēti piešķirtie resursi | Kritiski (*ISCCS* A.3.a[[9]](#footnote-10), A.3.b[[10]](#footnote-11) vai A.3.d[[11]](#footnote-12) punkts) |

VADO un citiem parakstītājiem var tikt pieprasīts sniegt *WADA* attiecīgo informāciju par VADO darbības neatkarības elementiem, kas minēti iepriekšējā tabulā, *WADA* īstenoto atbilstības Kodeksam uzraudzības pasākumu ietvaros, *inter alia* šādu pasākumu ietvaros:

* *WADA* veikta parakstītāju galveno dokumentu (piemēram, noteikumu, tiesību aktu) izskatīšana;
* parakstītāju atbildes uz aptaujām par atbilstību Kodeksam un citi ziņojumi;
* *WADA* veiktās atbilstības revīzijas;
* citi *WADA* pastāvīgie atbilstības uzraudzības pasākumi.

*WADA* atbilstoši tās pienākumiem, kas noteikti Kodeksā un starptautiskajos standartos, ir neierobežotas tiesības izskatīt visu pieejamo informāciju un noteikt, vai VADO atbilst obligātajām darbības neatkarības prasībām. Turpmākajos pasākumos, ko *WADA* veic saistībā ar konstatētajām neatbilstībām VADO darbības neatkarības jomā, *WADA* piemēros izklāstītās procedūras, ievērojot savu prioritāšu noteikšanas politiku[[12]](#footnote-13).

**OTRĀ DAĻA. IETEICAMIE PASĀKUMI**

Šajā daļā izklāstīti ieteicamie pasākumi, kurus papildus obligātajām prasībām, kas izklāstītas pirmajā daļā un kas izriet tieši no Kodeksa, uzskata par labāko praksi VADO darbības neatkarības jomā.

Šajā saistībā *WADA* arī atzīst svarīgus starptautiskos centienus. UNESCO Starptautiskajā konvencijā pret dopingu sportā (turpmāk tekstā – UNESCO konvencija) atzīts, ka valsts iestādēm un par sportu atbildīgajām organizācijām ir dalīta atbildība attiecībā uz dopinga lietošanas sportā novēršanu un apkarošanu un tām ir kopīgi jāstrādā, lai izpildītu šos mērķus, “nodrošinot visaugstāko neatkarību un caurspīdīgumu visos atbilstošajos līmeņos”[[13]](#footnote-14).

UNESCO konvencijā un arī Eiropas Padomes Antidopinga konvencijā (turpmāk tekstā – EP konvencija) ir iekļautas arī prasības valdībām piešķirt finansējumu antidopinga programmām un organizācijām:

|  |  |
| --- | --- |
| **UNESCO konvencijas 11. panta a) punkts** | (..) Dalībvalstīm, atbilstošos gadījumos jāpiešķir finansējums no atbilstošu budžetu līdzekļiem nacionālai dopinga kontroles programmai visos sporta veidos vai jāatbalsta sporta organizācijas un antidopinga organizācijas dopinga kontroļu finansēšanā tiešu subsīdiju vai grantu veidā, vai atzīstot par pamatotām šādas izmaksas kopējo subsīdiju vai grantu piešķiršanai šādām organizācijām. |
| **EP konvencijas 4. panta 3. punkta a) apakšpunkts** | (..) Pusēm ir jāuzņemas palīdzēt savām sporta organizācijām finansēt dopinga kontroli un analīzes gan tieši – ar dotācijām vai dāvinājumiem, gan arī balstoties uz šādu kontroļu un analīžu izmaksām, nosakot kopējās dotācijas vai dāvinājumus, kas piešķiramas šīm organizācijām. |

Ieteikumā par VADO darbības neatkarību[[14]](#footnote-15), ko 2018. gada 31. augustā pieņēma EP konvencijas uzraudzības grupa, EP konvencijas dalībvalstīm ieteikts veikt vairākas darbības, lai nodrošinātu, ka VADO ar darbību saistītie lēmumi un pasākumi netiks traucēti, jo īpaši šādās jomās: VADO pārvaldības struktūra, finansējuma līmenis, pārraudzība un pārskatatbildība, un labas pārvaldības politika.

Līdzīgas prasības par darbības neatkarību ir piemērojamas citām valsts institūcijām vai iestādēm daudzos dažādos sektoros: finanšu sektorā (centrālās bankas, finanšu sektora uzraudzības iestādes), tiesībaizsardzības sektorā (finanšu izlūkošana, korupcijas apkarošanas vienības) un citos regulētos sektoros (telekomunikācijas, enerģētika, datu privātums). Tās kopumā attiecas uz tiem pašiem aspektiem – pārvaldības struktūru (kas ietver iestādes vadītāja tiesisko aizsardzību), pienācīgu finansējuma līmeni, pārskatatbildību un augstiem profesionālajiem standartiem (tostarp interešu konflikta novēršanas politiku).

Rokasgrāmatas otrajā daļā ieteiktie pasākumi neizriet tieši no Kodeksa un tāpēc nav obligāti, taču tie ir svarīgi darbības neatkarības aspekti, kuri *inter alia* atspoguļoti citos starptautiskos dokumentos vai labākajā praksē, ko VADO ir ieteikts apsvērt un īstenot.

# 7. Laba pārvaldība

Lai stiprinātu VADO izpildfunkcijas (darbības funkcijas) nošķiršanu no pārraudzības funkcijas, uzlabotu darbības neatkarību un veicinātu labu pārvaldību, ieteicams izpildīt turpmāk norādītos norādījumus.

### a) VADO izpildes (darbības) funkcijām:

i) jābūt skaidri noteiktām pilnvarām un jāietver vismaz visi ar darbību saistītie pasākumi;

ii) jābūt pilnām tiesībām sadalīt tām piešķirto budžetu saskaņā ar piemērojamajiem tiesību aktiem, pamatojoties uz tās darbības vajadzībām, cita starpā personāla komplektēšanai un infrastruktūrai.

Piemēram, pat ja VADO darbinieki ir valsts ierēdņi, VADO izpildvadītājam (darbības vadītājam) vajadzētu būt iespējai pieņemt neatkarīgus lēmumus par darbinieku ar nepieciešamajām speciālajām zināšanām, tostarp vadošo darbinieku, pieņemšanu darbā (un atlaišanu) saskaņā ar piemērojamiem valsts tiesību aktiem;

iii) VADO izpildvadītājs (darbības vadītājs) nedrīkst vadīt VADO pārraudzības struktūru vai būt tās priekšsēdētājs;

iv) VADO izpildvadītājam (darbības vadītājam) nedrīkst būt balsstiesības pārraudzības struktūrā, taču jābūt tiesībām piedalīties sanāksmēs un ziņot tajās, ja nepieciešams.

**b) VADO pārraudzības struktūru**:

i) nedrīkst vadīt VADO izpildvadītājs (darbības vadītājs), jo šīs struktūras veic atšķirīgus uzdevumus;

ii) tai ir skaidri noteikti kritēriji attiecībā uz iecelšanu darbā pārraudzības struktūrā (atbilstoša pieredze, profesionālā kvalifikācija, laba reputācija, interešu konfliktu neesība), iemesliem (pirmstermiņa) atlaišanai, pilnvaru termiņu un tā pagarināšanas iespējām. Pārraudzības struktūras locekļu iecelšanu vai atlaišanu nedrīkst balstīt uz personīgiem aizspriedumiem vai politisku ietekmi;

iii) tā pārstāv plašu zināšanu un ieinteresēto personu spektru, kam interesē tīrs sports ( sporta kustības, valdība, medicīnas nozare, inteliģences aprindas, zinātnes nozare, tiesību nozare, sabiedrības veselības nozare, sportistu pārstāvniecība[[15]](#footnote-16) u. c.);

iv) tai jābūt līdzsvarotam sastāvam, tostarp lēmumu pieņemšanas ziņā, lai nodrošinātu, ka nevienai atsevišķai interešu grupai nav balsu vairākuma lēmumu pieņemšanā. Pārraudzības struktūras līdzsvarotam sastāvam līdz ar pienācīgu iesaisti VADO stratēģiskajā virzībā jānodrošina visu ieinteresēto personu un nozaru pienācīga pārstāvība tīra sporta aizsardzības jomā un līdz ar to labāka pārskatatbildība un lielāka iestādes leģitimitāte;

v) tai jābūt pietiekami lielai, lai nodrošinātu efektīvu struktūras darbību, piemēram, no 5 līdz 9 locekļiem, no kuriem visiem vai vismaz lielākajai daļai locekļu jābūt neatkarīgiem no valdības un valsts sporta organizācijām;

vi) tai jātiekas regulārās sanāksmēs, bet ne pārāk bieži, piemēram, 1–4 reizes gadā;

vii) tai ir skaidri noteiktas un dokumentētas (piemēram, darba uzdevumā) funkcijas, kas atbilst piemērojamajiem valsts tiesību aktiem un kas var ietvert apspriedes un lēmumu pieņemšanu par politiku, stratēģisko virzību (par gada vai daudzgadu stratēģiju), pārvaldības jautājumiem (par VADO izpildvadītāja (darbības vadītāja) iecelšanu, VADO organizatoriskās struktūras apstiprināšanu, vispārējā budžeta, tostarp algu, apstiprināšanu, vispārējiem budžeta sadales principiem). Šīs funkcijas nevar ietvert ar darbību saistītus pasākumus.

Piemēram, VADO pārraudzības struktūra var apspriest un apstiprināt VADO stratēģisko plānu, apstiprināt VADO gada pārskatu, apspriest VADO budžetu ar valdību un/vai valsts sporta organizācijām un apstiprināt to u. tml. Tomēr VADO pārraudzības struktūra nav iesaistīta nevienā izpildes (darbības) funkcijā vai lēmumos par to, kā īstenot ar stratēģisko plānu, budžetu saistītus u. tml. pasākumus.

c) **Ja VADO ir izveidota valsts izpildvaras sistēmā**, piemēram, ministrijā, valdības maiņa nedrīkst ietekmēt VADO darbību vai personāla komplektēšanu, lai nodrošinātu antidopinga programmas nepārtrauktību un VADO ilgtspējību.

d) Ja papildus dopinga apkarošanas pasākumiem **VADO veic arī citas funkcijas** (piemēram, tādas, ko tai uzticējusi valdība, piemēram, sabiedrības veselības vai sporta integritātes jomā), šīs funkcijas nedrīkst kavēt dopinga apkarošanas pasākumus un ietekmēt tiem paredzētos resursus.

# 8. Interešu konfliktu pārvaldība

VADO ir jānodrošina potenciālo interešu konfliktu un šķietamu interešu konfliktu situāciju pienācīga pārvaldība. Precīzāk:

a) ja attiecībā uz VADO izpildes (darbības) funkcijām (tostarp attiecībā uz darbiniekiem) un uz pārraudzības struktūrām tiek piemērota vispārēja **interešu konflikta novēršanas politika / ētikas kodekss** (piemēram, tāds, kas tiek attiecināts uz visiem valsts ierēdņiem), VADO ir jāizvērtē, vai tie pienācīgi ietver dopinga apkarošanas pasākumus, ņemot vērā Kodeksu. Vajadzības gadījumā papildus jāpieņem VADO specifikai atbilstoša interešu konflikta novēršanas politika;

b) politikā jāiekļauj **prasība**, ka visiem VADO izpildes (darbības) funkcijas locekļiem, tostarp personāla locekļiem, un pārraudzības struktūru locekļiem ir jāparaksta interešu konflikta deklarācija, kad tie tiek pieņemti darbā vai iecelti amatā, un jāizklāsta **procesi**, kas jāizmanto (piemēram, riska mazināšana, ziņošana, lēmumu pieņemšana, izslēgšana no aktīviem uzdevumiem u. tml.), lai izvērtētu un risinātu interešu konflikta situācijas. Tie var ietvert tāda **ētikas speciālista** iecelšanu, kurš izvērtē iespējamos interešu konfliktus VADO;

c) politikā jābūt apsvērtai VADO izpildstruktūras (darbības struktūras), tostarp personāla locekļu, un pārraudzības struktūras **iesaistei citās privātās vai publiskās darbībās**. Ja saskaņā ar piemērojamajiem valsts tiesību aktiem VADO izpildstruktūras (darbības struktūras) un pārraudzības struktūras locekļiem nav liegts piedalīties citās privātās vai publiskās darbībās, politikā jāparedz, ka potenciālos interešu konfliktus izvērtē neatkarīga persona, piemēram, ētikas speciālists, vai ar pašreizējo integritātes nodrošināšanas procesu starpniecību (piemēram, valdībā), ņemot vērā attiecīgo pozīciju VADO un nepieciešamās darbības atbilstoši šāda izvērtējuma rezultātam.

# 9. Finansējuma un budžeta pārvaldība

Turpmāk ir norādīti finansējuma un budžeta pārvaldības jomā ieteiktie pasākumi, kas sekmē VADO darbības neatkarību.

a) Lai arī finansējumu var iegūt no dažādiem avotiem, pamatfinansējums ir jāsaņem no droša, oficiāla avota, piemēram, no valdības. **VADO budžets** var būt finansēts arī no VOK/VPK un VF iemaksām vai no citiem avotiem, piemēram, no publiskām loterijām, vai no privātā finansējuma. Tomēr VADO jānodrošina, ka finansējuma avots nav pretrunā VADO misijai un nepieprasa vai neparedz nekādu iesaisti VADO ar darbību saistītajos pasākumos.

b) Visi finansējuma avoti jānodrošina un jāpārvalda **pārredzamā** un **atbildīgā** veidā, kas apliecina VADO neatkarību attiecībā uz tās darbību.

c) **Pietiekamam finansējuma līmenim** ir jābūt noteiktam un nodrošinātam iepriekš, un to nedrīkst vienpusēji mainīt, ievērojot piemērojamajos tiesību aktus un/vai procesus:

i) VADO finansējumam jābūt nostiprinātam tiesību aktos (vai ar citu piemērojamu procesu), ilgtspējīgam un pietiekami uzticamam, lai VADO spētu plānot savas prioritātes vairākus gadus uz priekšu;

ii) ja VADO budžets ir daļa no valdības vai sporta organizācijas budžeta, tas ir konkrēti jānosaka un jānodod VADO šā vispārējā budžeta ietvaros;

d) VADO izpildes (darbības) funkcijām jābūt **pilnām tiesībām izlemt, kā izlietot** tām piešķirto budžetu, bez jebkuras valsts pārvaldes struktūras vai sporta organizācijas[[16]](#footnote-17) papildu apstiprinājuma, un līdz ar to visā budžeta ciklā, piemēram:

i) neatkarīgi pieņemt darbā un vadīt personālu atbilstoši piemērojamajiem tiesību aktiem;

ii) lemt, kā tērēt piešķirtos finanšu līdzekļus, pamatojoties uz tās darbības vajadzībām, ievērojot VADO pienākumus, kas ir noteikti Kodeksa 20. panta 5. punktā;

iii) vajadzības gadījumā pārdalīt līdzekļus starp tās darbības funkcijām vai dažādiem antidopinga programmas elementiem.

# 10. Tiesiskās garantijas un skaidri un pārredzami procesi VADO izpildvadītāja (darbības vadītāja) iecelšanai un nodarbināšanai

Lai sekmētu VADO darbības neatkarību, valsts tiesību aktos, noteikumos un piemērojamajā dopinga apkarošanas praksē:

a) jānodrošina, ka VADO izpildvadītāja (darbības vadītāja) pilnvaras nav atkarīgas no politiskās varas vai valdības maiņas valstī un ka tas neietekmē šīs pilnvaras;

b) skaidri jānosaka:

i) VADO izpildvadītāja (darbības vadītāja) iecelšanas process, kam jābūt pārredzamam, nesaistītam ar politiku, savlaicīgam un balstītam uz kvalifikāciju un pieredzi;

ii) iecelšanas kritēriji (piemēram, atbilstoša pieredze, profesionālā kvalifikācija, laba reputācija, interešu konfliktu neesība u. tml.);

iii) VADO izpildvadītāja (darbības vadītāja) pilnvaru termiņš un iespēja pagarināt šīs pilnvaras saskaņā ar piemērojamiem valsts tiesību aktiem;

iv) atlaišanas iemesli (tostarp objektīvi pirmstermiņa atlaišanas iemesli saskaņā ar piemērojamajiem valsts tiesību aktiem, piemēram, tikai nopietnu pārkāpumu vai iecelšanas nosacījumu neievērošanas gadījumā) un efektīvs process atlaišanas apstrīdēšanai.

# 11. Pārredzamība un pārskatatbildība valdībai un valsts sporta organizācijām

Ņemot vērā to, ka VADO misija atbilst sabiedrības interesēm, un to, cik daudz ieinteresēto personu ir iesaistījušās uz sadarbību balstītā tīram sportam veltītā kustībā valstī un uzņēmušās saistības attiecībā uz šo kustību, ir ļoti svarīgi, lai VADO lēmumu pieņemšanas procesi būtu pārredzami (nemazinot konfidencialitāti) un lai VADO atskaitītos valdībai un valsts sporta organizācijām. Darbības neatkarība nevar būt neierobežota – tai jābūt līdzsvarā ar pārskatatbildību un ieinteresēto personu pienācīgu iesaistīšanu. VADO var būt noteikts pienākums ziņot, sniegt skaidrojumus un atbildēt ieinteresētajām personām par pieņemtajiem lēmumiem. Šajā saistībā:

a) jābūt skaidri noteiktai VADO pārskatatbildībai;

b) labas pārvaldības ietvaros VADO pārskatatbildībā jāiekļauj pārskatatbildība par tās pasākumiem, piemēram:

i) VADO gada darbības pārskatu iesniegšana valdībai un/vai valsts sporta organizācijām, kā arī *WADA* atbilstoši Kodeksa 14. panta 4. punktam;

ii) VADO gada (daudzgadu) stratēģisko plānu iesniegšana valdībai un/vai valsts sporta organizācijām;

iii) citu ieinteresēto personu, kas piedalās tīra sporta aizsardzībā, informēšana par tās pārraudzības struktūras lēmumiem;

iv) visu Kodeksā un starptautiskajos standartos noteikto informācijas publiskošanas prasību ievērošana;

v) galveno pasākumu un finanšu dokumentu paziņošana un publicēšana plašākai sabiedrībai un plašsaziņas līdzekļiem, ievērojot konfidencialitātes prasības;

c) labas pārvaldības ietvaros VADO pārskatatbildībā jāiekļauj finanšu pārskatatbildība, piemēram:

i) VADO jābūt skaidrai finanšu politikai, procesiem un kontrolei organizācijā;

ii) VADO pārskati ir jāpārbauda neatkarīgiem ārējiem revidentiem (vai atbilstošām valsts pārvaldes iestādēm, ja tas ir paredzēts valsts tiesību aktos), kuru ziņojums ir jāpublisko vai vismaz jāiesniedz valdībai un/vai valsts sporta organizācijām;

iii) attiecībā uz VADO var veikt arī publisku (valsts) revīziju.

# 12. Sadarbība ar valdību un valsts sporta organizācijām

Lai gan VADO ar darbību saistītajos lēmumos un pasākumos ir jābūt neatkarīgām no valsts sporta organizācijām un valsts pārvaldes iestādēm, kas atbild par sporta nozari vai dopinga apkarošanu, tām jāturpina efektīva sadarbība un informācijas apmaiņa ar valdībām un sporta organizācijām, kā noteikts Kodeksa 20. panta 4. punkta 6. apakšpunktā, 20. panta 4. punkta 12. apakšpunktā, 20. panta 5. punkta 3. apakšpunktā, 20. panta 8. punktā, 22. panta 2. punktā un 22. panta 5. punktā.

Piemēram, saskaņā ar Kodeksa 22. pantu (Valdību iesaistīšana) pārbaužu veikšanas un izmeklēšanas jomā valdībām un VADO ir jāsadarbojas, daloties izlūkošanas informācijā ar tiesībaizsardzības iestādēm un aizsargājot trauksmes cēlējus. Valdībām un VADO ir arī jāsadarbojas, lai izveidotu procesu urīna un asins paraugu neierobežotai un drošai transportēšanai, kā arī jāievieš noteikumi attiecībā uz dopinga kontrolieru neierobežotu ierašanos un došanos prom nolūkā pārbaudīt sportistus bez iepriekšēja brīdinājuma.

Vēl viens piemērs ir izglītības joma, kur dažādu parakstītāju loma ir skaidri izklāstīta Izglītības starptautiskajā standartā (*ISE*). Šajā saistībā Kodeksa 20. panta 5. punkta 9. apakšpunktā noteikts, ka VADO ir tiesības veikt izglītošanas darbu savā attiecīgajā valstī jautājumā par tīru sportu. Tomēr Kodeksa 18. panta 2. punkta 3. apakšpunkts paredz, ka parakstītāji saskaņo savus izglītošanas centienus, lai mazinātu to pārklāšanos un uzlabotu izglītības programmu efektivitāti. Valsts pārvaldes iestādēm, VOK, VPK un VF ir jāsadarbojas ar VADO savu izglītības programmu īstenošanā.

Piemēram, lai novērstu pārklāšanos un nodrošinātu dopinga apkarošanas jomā veiktās izglītošanas saskaņošanu, VADO, valdības, sporta organizācijas un citas ieinteresētās personas var izstrādāt valsts izglītības plānu dopinga apkarošanas jomā ar noteiktām funkcijām un pienākumiem atbilstoši Kodeksa 20. panta 4. punkta 12. apakšpunktam, 20. panta 5. punkta 9. apakšpunktam, *ISE* 7. panta 1. punkta 1. apakšpunktam, 7. panta 2. punkta 3. apakšpunktam, 7. panta 5. punkta 2. apakšpunktam, 8.0. pantam un UNESCO konvencijai.

**I PIELIKUMS**

# VADO pārvaldības un pārskatatbildības piemērs

****

*WADA* Rokasgrāmata par VADO darbības neatkarību

1. Kā noteikts Kodeksa 1. pielikumā, “valsts antidopinga organizācija – tādas valsts pilnvarotas struktūras, kam valsts līmenī ir galvenās pilnvaras un atbildība pieņemt un īstenot antidopinga noteikumus, norīkot paraugu vākšanu, veikt pārbaužu rezultātu pārvaldību un lietu izskatīšanu. Ja valsts kompetentās iestādes nav piešķīrušas minētās pilnvaras, šādas struktūras funkcijas pilda valsts olimpiskā komiteja vai tās pilnvarota iestāde”. [↑](#footnote-ref-2)
2. Šim nolūkam tiks izmantotas *WADA* Rezultātu pārvaldības vadlīnijas. [↑](#footnote-ref-3)
3. Tomēr pasākumi, kas ietver tikai VADO pieņemto ar darbību saistīto lēmumu īstenošanu, piemēram, kad dopinga kontrolieris savāc paraugu no konkrēta sportista, pamatojoties uz VADO lēmumu pārbaudīt šo sportistu, nav uzskatāmi par pasākumiem, kuri saistīti ar darbību. VADO ir pilnīgi atbildīga par to, lai šie pasākumi tiktu īstenoti saskaņā ar Kodeksu un starptautiskajiem standartiem. [↑](#footnote-ref-4)
4. Komentārs par Kodeksa 20. panta 5. punkta 1. apakšpunktu. [↑](#footnote-ref-5)
5. Kodeksa 20. panta 5. punkta 11. apakšpunktā noteikts, ka VADO, ievērojot piemērojamos tiesību aktus, nevienā amatā, kas ir saistīts ar dopinga kontroli (izņemot atļautās antidopinga izglītības vai rehabilitācijas programmas), apzināti nenodarbina personu, kurai ir noteikts vai nu pagaidu aizliegums piedalīties sacensībās, vai arī diskvalifikācijas periods saskaņā ar Kodeksu, vai uz kuru Kodekss neattiecas, bet kura iepriekšējo sešu gadu laikā tiešā veidā un tīši ir veikusi tādas darbības, kas būtu uzskatāmas par antidopinga noteikumu pārkāpumu, ja attiecībā uz šo personu būtu piemērojami Kodeksam atbilstoši noteikumi. [↑](#footnote-ref-6)
6. Tas attiecas gan uz aktīviem sportistiem, gan uz aktīvo karjeru pārtraukušiem sportistiem VADO pārraudzības struktūrā. Šāda apņemšanās var tikt sniegta, piemēram, parakstot interešu konflikta deklarāciju (skat. ieteikumu, kas sniegts 8. punktā). [↑](#footnote-ref-7)
7. VADO tiek aicinātas vēl vairāk palielināt savu darbības neatkarību. *WADA* ir gatava konsultēt VADO, ja tas ir nepieciešams. Skat. arī šīs rokasgrāmatas 2. daļu. [↑](#footnote-ref-8)
8. Pēc analoģijas ar *ISCCS* A pielikumu. [↑](#footnote-ref-9)
9. Noteikumu un/vai (vajadzības gadījumā) tiesību aktu pieņemšana, kas atbilst Kodeksa 23. panta 2. punktā noteiktajam parakstītāja pienākumam īstenot Kodeksu parakstītāja atbildības jomā. [↑](#footnote-ref-10)
10. Kodeksa 23. panta 3. punktā noteiktā parakstītāja pienākuma izpilde – veltīt pietiekamus resursus, lai visās jomās īstenotu Kodeksam un starptautiskajiem standartiem atbilstīgas antidopinga programmas. [↑](#footnote-ref-11)
11. Efektīva, pārdomāta un samērīga pārbaužu veikšanas plāna izstrāde un īstenošana saskaņā ar Kodeksa 5. panta 4. punktu, pamatojoties uz principiem, kas izklāstīti Pārbaužu un izmeklējumu starptautiskā standarta 4. pantā. [↑](#footnote-ref-12)
12. *WADA* īstenotā *ISCCS* sākotnējās piemērošanas politika, kas paredz, ka *WADA* izmanto pilnvaras, kuras tai ir piešķirtas *ISCCS*, lai noteiktu tās atbilstības uzraudzības un izpildes pasākumu prioritātes, galveno uzmanību pievēršot noteiktām parakstītāju kategorijām, kas izraudzītas, pamatojoties uz *ISCCS* norādītajiem objektīvajiem faktoriem. [↑](#footnote-ref-13)
13. [15. un 16. apsvērums.](https://www.unesco.org/en/legal-affairs/international-convention-against-doping-sport) [↑](#footnote-ref-14)
14. [T-DO/Rec (2018) 01.](https://rm.coe.int/10-t-do-rec-2018-01-en-independence-of-nados/16808e9962) [↑](#footnote-ref-15)
15. Kā ieteikts [Sportistu antidopinga tiesību aktā](https://www.wada-ama.org/en/resources/athletes-anti-doping-rights-act). [↑](#footnote-ref-16)
16. VADO vispārējo (gada vai daudzgadu) budžetu var apstiprināt valdība, sporta organizācijas vai pārraudzības struktūra. [↑](#footnote-ref-17)